Helge Adam Møller (KF), 2004-03-16:
Jeg må også starte i det positive hjørne ligesom alle andre, for der er grund til at sige, at den målsætning, som Socialdemokratiet har her med sit beslutningsforslag om, at der skal ske en hurtig behandling af sager begået af unge mellem 15 og 17 år i forbindelse med kriminalitet, er vi hundrede procent enige i.
Vi synes for øvrigt også, at målsætningen skal gælde dem fra 18 til 98.
Den skal gælde alle.
Og der er det jo dejligt at konstatere, at hvis vi kigger i beslutningsforslaget, tredje afsnit, så starter man med at konstatere, at sagsbehandlingstiderne hos politiet, domstolene, kriminalforsorgen og de kommunale myndigheder i dag er for lange - punktum.
Det er jeg faktisk også enig i, i hvert fald i nogle tilfælde.
Sagsbehandlingstiderne både hos politi og kriminalforsorgen og de kommunale myndigheder er i nogle tilfælde for lange.
Man skulle næsten tro, at regeringen havde fået sendt
det her forslag fra Socialdemokratiet i høring for et år eller halvanden år siden, for man må jo sige, at regeringen er også enig, og regeringen har jo foretaget en lang række ting, som netop trækker i den her retning. Man har lavet et politiforlig, hvor man får 500 ekstra betjente, så sagsbehandlingstiderne hos politiet og opklaringen kan gå meget hurtigere.
Man har givet mange, mange millioner, mange hundrede millioner til kriminalforsorgen, man har ansat flere i anklagemyndigheden, og søreme om man ikke også her den 9. januar positivt har lagt forslag til en kommunalreform frem, så de kommunale myndigheder også får langt mere arbejdskraft, fordi de bliver større og mere effektive, så de også kan håndtere de vanskelige sager.
Så man har altså en regering, som man må sige
hundrede procent lever op til intentionerne i Socialdemokratiets forslag.
Om det så er Socialdemokratiets skyld, det ved jeg ikke.
Men det er jo sådan set også lige meget, bare vi er enige om det rigtige.
Lad mig så sige, at vi støtter, og det har vi jo altid gjort i Det Konservative Folkeparti, en klar og konsekvent linje over for unge, som er på vej ud i en kriminel løbebane.
Der skal være sanktioner, som er skræddersyet til at få dem væk, jo før jo bedre.
Og det indbefatter bl.a., at de får en hurtig domfældelse, uanset hvad det er for en dom, at de får en hurtig afsoning, og derefter får de forhåbentlig en hurtig tilbagevending til skole eller uddannelse og almindelige forhold, når de har sonet deres dom.
Så derfor er vi positive over for hovedideen, men - og så kunne jeg gentage alt, hvad justitsministeren har sagt - det, der er den afgørende svaghed, hvis jeg skulle pege på en enkelt svaghed, er her, at man behandler alle over en kam. Der er altså forskel på en 17-årig butikstyv, en 17-årig, der ryger en joint, og en 17-årig, der begår fuldbyrdet voldtægt.
Og ifølge det her forslag skal de behandles med nøjagtig samme tidsrammer.
Det synes vi ikke er hensigtsmæssigt.
Der er et gammelt ordsprog, der siger, at skal man behandle mennesker ens, så skal man behandle dem forskelligt.
Så af disse årsager kan vi ikke støtte beslutningsforslaget i denne meget markante form.
Men intentionerne er vi hundrede procent enige i, og vi vil meget gerne sammen Socialdemokratiet og andre, og det er jo et stort flertal i Folketinget, der er enige om disse intentioner, arbejde videre på dem.
Kan vi på enkelte, konkrete områder gøre det endnu bedre, end vi gør i dag?
Det er jeg overbevist om at man selvfølgelig kan.